Man aangekeer wat soldaat in Ngcobo skiet | Netwerk24
Man aangekeer wat soldaat in Ngcobo skiet
Deur Cara-Lee Dorfling 12 Junie 2019 19:15
Die Oos-Kaapse polisie het 'n man vasgetrek wat vir die moord op 'n soldaat en 'n leerling gesoek is.
Volgens die polisie word dié 25-jarige verdagte verbind met die skietdood van Freddy Mbuzeni Mpandeni (58), die soldaat wat dieselfde nag as vyf polisiebeamptes in Ngcobo afgemaai is.
Die groep polisiebeamptes is in Februarie verlede jaar deur 'n groep gewapende mans wat die polisiekantoor binnegeval het, doodgeskiet. Die swaar gewapende aanvallers het Mpandeni buite die polisiekantoor doodgeskiet terwyl hulle in 'n polisievangwa gevlug het.
Verskeie mense is reeds verlede jaar vir dié bloedbad in hegtenis geneem.
Kapt. Namhla Mdleleni, polisiewoordvoerder, het die inhegtenisneming as 'n deurbraak bestempel en sê die polisie het die verdagte ook vir die skietdood van 'n leerling gesoek.
Die leerling is in Januarie in Ngcobo vermoor, maar die polisie het nie besonderhede rondom die kind se moord en ouderdom bekend gemaak nie.
Mdleleni sê beamptes van Oos-Londen se openbare-orde-polisiëringeenheid het Dinsdagmiddag saam met speurders van Ngcobo inligting opgevolg en die man by 'n huis in Ngcobo vasgetrek.